五子相送至湖陵
作者：陳師道
朝代：宋

paragraphs: 中年患別多作別，早日諱窮常得窮。
勿云一水四十里，衣冠塞郭何人同。
周生子病輟身出，劉子遠來今幾日。
石家仲叔好少年，頗能厭俗從吾律。
魏君不獨相從早，自君之來吾却掃。
歲月磨人孰能久，反覆看渠難得好。
湖陵古城風日寒，情義乃知生別難。
高懷已爲故人盡，交道應留後代看。